題李伯時畫昭君圖
作者：韓駒
朝代：宋

paragraphs: 昭君十七進御時，舉步弄影颺蛾眉。
自憐窈窕出絕域，八年未許承丹墀。
在家不省闚門戶，豈知萬里從胡虜。
豐容靚飾亦何心，尚欲君王一回顧。
君不見班姬奉養長信宮，又不見昭儀舉袂前當熊。
盛時寵幸只如此，分甘委弃匈奴中。
春風漢殿彈絲手，持鞭却趁奚鞍走。
莫道單于無復情，一見纖腰爲回首。
含悲遠嫁來天涯，不知夔州處女髽。
寄語雙鬟負薪女，炙面慎勿輕離家。